সুর নরম ডোনাল্ড ট্রাম্পের! খুলে দেওয়া হবে ভেনেজুয়েলার আকাশপথ!

ওয়েবডেস্ক- ভেনেজুয়েলার (Venezuela) উপর সুর নরম করলেন মার্কিন প্রেসিডেন্ট ডোনাল্ড ট্রাম্প (Donald Trump) । খুলে দেওয়া হচ্ছে ভেনেজুয়েলার আকাশপথ (Venezuelan Airspace)

ভেনিজুয়েলার প্রেসিডেন্ট হয়েছেন ডেলসি রডরিগেজ। আগেই তাঁকে দেওয়া ট্রাম্পের আশ্বাসবাণী ছিল বৃহস্পতিবারে মধ্যেই দেশটির আকাশপথ পুনরায় খুলে দেওয়া হবে। এর আগে গত নভেম্বরেই মার্কিন যুক্তরাষ্ট্র জানিয়ে দিয়েছিল ভেনেজুয়েলা সহ তার আশেপাশের আকাশপথ সম্পূর্ণ বন্ধ করে দেওয়া হচ্ছে। ট্রাম্প সোশ্যাল মিডিয়ায় একাধিক অভিযোগ তুলে লিখেছিলেন, ভেনেজুয়েলার আকাশপথ ‘সম্পূর্ণভাবে বন্ধ’ বলে বিবেচনা করা উচিত। জ্বালানি তেল সমৃদ্ধ ভেনেজুয়েলার উপর চাপ বাড়াতেই এমন সিদ্ধান্ত নিয়েছিলেন ট্রাম্প। এবার মার্কিন প্রেসিডেন্টের এই সিদ্ধান্ত নেওয়ার ফলে কিছুটা হলেও স্বস্তির নিশ্বাস ফেলবে ভেনেজুয়েলা।

আরও পড়ুন- ঐতিহাসিক চুক্তি! হাত মেলাল ভারত ও ইউরোপ! আরও চাপে ট্রাম্প?

গত ৩ জানুয়ারি, বছরের শুরুতে গোটা ভেনেজুয়েলা তখন গভীর নিদ্রায়। সেই সময় মার্কিন বাহিনীর হানা, অতর্কিতে আক্রমণ ভেনেজুয়েলার রাজধানী কারাকাসে। মাত্র আধ ঘণ্টার অপারেশনে প্রেসিডেন্ট নিকোলাস মাদুরোকে অপহরণ।ভেনেজুয়েলা থেকে সস্ত্রীক মাদুরোকে নিয়ে এসে বন্দি করা হয়েছে মার্কিন জেলে। ভেনেজুয়েলার পরবর্তী প্রেসিডেন্ট হিসাবে শপথ গ্রহণ করেছেন ডেলসি রডরিগেজ।

কিন্তু দেশটিকে বকলমে চালাচ্ছেন ওয়াশিংটনই। মাদুরোকে অপহরণে আগে থেকেই ভেনেজুয়েলার ক্যারিবিয়ানে সমুদ্রপথ ঘিরে রেখেছে আমেরিকার নৌবাহিনী। কোনও প্রমাণ ছাড়াই ভেনেজুয়েলার জলযানে গোলা ছুঁড়ে প্রায় একশোজনকে হত্যা করা হয়েছে। ট্রাম্প সাফাই দেন, নিষিদ্ধ মাদকের সন্ত্রাস রোধে এই অভিযান আমেরিকার। এদিকে ট্রাম্প মুখে এই কথা বললেও, ভেনেজুয়েলার মাটি থেকে বিপুল ড্রাগ কারবারের প্রমাণ বা নথি আন্তর্জাতিক কোনও স্তরে পেশ করার দিকেই যায়নি আমেরিকা।